CELEX: 62017TN0281
Language: mt
Date: 2017-05-10 00:00:00
Title: Kawża T-281/17: Rikors ippreżentat fl-10 ta’ Mejju 2017 – European Dynamics Luxembourg u Evropaïki Dynamiki vs Il-Kummissjoni

14.8.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 269/27
            
         Rikors ippreżentat fl-10 ta’ Mejju 2017 – European Dynamics Luxembourg u Evropaïki Dynamiki vs Il-Kummissjoni
   (Kawża T-281/17)
   (2017/C 269/39)
   Lingwa tal-kawża: l-Ingliż
   
      Partijiet
   
   
      Rikorrenti: European Dynamics Luxembourg SA (Lussemburgu, il-Lussemburgu), Evropaïki Dynamiki – Proigmena Systimata Tilepikoinonion Pliroforikis kai Tilematikis AE (Ateni, il-Greċja) (rappreżentanti: M. Sfyri u C-N. Dede, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni ta’ għoti ta’ kuntratt tal-konvenuta rigward il-Fażi 2 proċedura ta’ għoti ta’ kuntratti ristretta (referenza tal-EuropeAid/138143/DH/SER/AL), ikkomunikata lir-rikorrenti permezz tal-ittra tagħha tas-6 ta’ Marzu 2017, li permezz tagħha ġew infurmati li l-offerta tagħhom ma ntlaqgħetx u li l-kuntratt kien ingħata lil offerent ieħor;
            
         
               —
            
            
               tikkundanna lill-konvenuta tikkumpensa lir-rikorrenti d-dannu subit minħabba t-telf ta’ opportunità li jingħataw kuntratt, fl-ammont ta’ EUR 240 000 (mitejn u erbgħin elf euro);
            
         
               —
            
            
               tikkundanna lill-konvenuta għall-ħlas lir-rikorrenti ta’ danni diżważivi fl-ammont ta’ EUR 40 000 (erbgħin elf euro);
            
         
               —
            
            
               tikkundanna lill-konvenuta għall-ispejjeż legali tar-rikorrenti kif ukoll spejjeż oħra sostnuti fil-kuntest ta’ dan ir-rikors, anki jekk dan ir-rikors kellu jiġi miċħud.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti jinvokw tliet motivi.
   
               1.
            
            
               L-ewwel motiv huwa bbażat fuq il-fatt li l-konvenuta kisret id-dritt tal-Unjoni Ewropea dwar l-għoti ta’ kuntratti, il-prinċipji ta’ trasparenza u ta’ ugwaljanza fit-trattament u d-dispożizzjonijiet tar-Regolament Finanzjarju, billi ma kkomunikatx lir-rikorrenti d-deċiżjoni tal-għoti fl-istess ħin li kkomunikata lill-offerenti l-oħra u billi rrifjutat li tosserva l-perijodu sospensiv. Ir-rikorrenti jargumentaw li l-konvenuta aġixxiet bi ksur tal-prinċipju ta’ amministrazzjoni tajba billi affettwat negattivament id-dritt tar-rikorrenti għal rimedju effettiv kontra d-deċiżjoni kkontestata.
            
         
               2.
            
            
               It-tieni motiv huwa bbażata fuq il-fatt il-konvenuta bidlet l-ispeċifikazzjonijiet tas-sejħa għal offerti ftit jiem qabel it-terminu għas-sottomissjoni tal-offerti, billi daħħlet kundizzjonijiet ġodda. B’dan il-mod, il-konvenuta kisret l-Artikolu 112 tar-Regolament Finanzjarju, peress li t-tibdil fid-dokumenti tal-għoti ta’ kuntratti twettaq permezz ta’ kuntatti matul il-proċedura ta’ għoti ta’ kuntratti u b’mod iktar speċifiku permezz ta’ kjarifiki li ngħataw lill-offerenti.
            
         
               3.
            
            
               It-tielet motiv huwa bbażat fuq il-fatt li r-rikorrenti jsostnu li l-konvenuta wettqet diversi żbalji manifesti ta’ evalwazzjoni, li jidhru fl-estratti tar-Rapport ta’ Evalwazzjoni kkomunikat lir-rikorrenti u li l-konvenuta daħħlet kriterji ġodda u mhux magħrufa fl-istadju tal-evalwazzjoni tal-offerti.